**РЕД ЗА ПРОВЕЖДАНЕ НА ИЗПИТИТЕ**

**за придобиване на право за извършване на дейност като брокер,**

**съответно като инвестиционен консултант**

**на 10 януари 2015 г. и 11 януари 2015 г.**

*Дати за провеждане на изпитите*

Изпитът за придобиване на право за извършване на дейност като брокер ще бъде проведен на **10 януари (събота) 2015 г.**

Изпитът за придобиване на право за извършване на дейност като инвестиционен консултант ще бъде проведен на **11 януари (неделя) 2015 г.**

*Допускане до изпит*

Лицата по чл. 3 във връзка с чл. 4, ал. 1 от Наредба № 7 за изискванията, на които трябва да отговарят физическите лица, които по договор непосредствено извършват сделки с ценни книжа и инвестиционни консултации относно ценни книжа, както и реда за придобиване и отнемане на правото да упражняват такава дейност (Наредба № 7) подават заявления за допускане до изпит по образец с приложенията, посочени в чл. 4, ал. 2 от Наредба № 7, в деловодството на Комисията за финансов надзор (КФН).

Документите за изпитите, които ще бъдат проведени на **10 януари 2015 г. и 11 януари 2015 г.**, се подават **от 10 октомври 2014 г. до 10 ноември 2014 г.** В едномесечен срок КФН се произнася по заявленията за допускане до съответния изпит и уведомява писмено заявителите за взетото решение в 7-дневен срок.

Списъкът с допуснатите до изпитите кандидати се поставя на определеното за целта място в сградата на КФН, а именно на таблото, намиращо се на партерния етаж в сградата на КФН, гр. София, ул. „Будапеща” № 16, както и на електронната страница на КФН.

Допуснатите до изпит кандидати представят документ за внесена по сметка на КФН такса съгласно Тарифата за таксите, събирани от КФН по чл. 27, ал. 2 от Закона за Комисията за финансов надзор (ЗКФН).

*Провеждане на изпита*

Изпитите за придобиване на право за извършване на дейност като брокер, съответно като инвестиционен консултант, се провеждат от изпитни комисии в състав, определен с решение на КФН.

При явяването на изпит кандидатът е длъжен да се легитимира с документ за самоличност.

Изпитът се състои в отговарянето на тестови въпроси и решаването на задачи, съобразени с Тематичния конспект за придобиване на право за извършване на дейност като брокер, съответно с Тематичния конспект за придобиване на право за извършване на дейност като инвестиционен консултант, одобрени от КФН.

Всички тестови въпроси и задачи ще са от „закрит” тип.

Освен самостоятелни въпроси и задачи на кандидатите ще се предоставят и кратки казуси (максимум до 1 страница), които ще включват няколко въпроси и/ или задачи, свързани помежду си.

Срещу всеки въпрос ще са посочени определен брой отговори, съответно резултати, от които само един е верен. Кандидатът отбелязва само един от възможните отговори. Относителния дял на тестовите въпроси ще бъде минимум 60% от общия брой задачи, а на задачите максимално 40%.

Изпитите ще се проведат на две сесии в рамките на обявения за изпита ден, като продължителността им е както следва: за брокер – по два часа и петнадесет минути и съответно за инвестиционен консултант – по три часа.

*Правила за оценяване на кандидатите*

За въпросите и задачите не се изисква подробен отговор, съответно решение. За верен отговор, съответно резултат, се получава равен брой точки (1 точка).

Максималният възможен брой точки за изпита за придобиване на право за извършване на дейност като инвестиционен консултант ще е 160. За издържали теста се считат кандидатите, получили 96 и повече от 96 точки.

Максималният възможен брой точки за изпита за придобиване на право за извършване на дейност като брокер ще е 120. За издържали теста се считат кандидатите, получили 72 и повече от 72 точки.

Изпитната комисия проверява работите на кандидатите и оформя резултатите в протокол с общия брой получени точки съгласно правилата за оценяване.

Резултатите от изпитите се обявяват чрез поставяне на изпитния протокол на определеното за целта място в сградата на КФН.

*Получаване на сертификатите*

Сертификатът се получава срещу представяне на документ за самоличност и документ за внесена държавна такса за издаване на сертификат и за вписване в регистъра на физическите лица, които по договор непосредствено извършват сделки с ценни книжа и инвестиционни консултации, съгласно Тарифата за таксите, събирани от КФН, по чл. 27, ал. 2 от ЗКФН.

***Редът за провеждане на изпитите е приет с решение от 3 октомври 2014 г. на заседание на Комисията за финансов надзор.***